Hvað getur þú sagt mér um eyjuna Tokelau ? Tokelau samanstendur af þremur kóralhringrifum ( e. atoll ) í Suður-Kyrrahafi , nokkurn veginn miðja vegu á milli Hawaii og Nýja Sjálands . Í hverju hringrifi er nokkur fjöldi smárra eyja eða hólma en samtals er flatarmál Tokelau um 12 km 2 . Hringrifin standa lágt og ná ekki nema 2 - 5 metra yfir sjávarmál . Nyrst er Atafu , þá Nukunonu en syðst er Fakaofo og eru um 200 km á milli nyrstu og syðstu eyjanna . Tokelau er nokkuð miðja vegu á milli Hawaii og Nýja Sjálands . Fornminjar benda til þess að mannvist á Tokelau spanni að minnsta kosti 1000 ár en búseta hefur þó ekki verið þar samfellt þann tíma . Líklega komu frumbyggjar eyjanna frá Samóa . Fyrstur evrópskra landkönnuða til að heimsækja Tokelau var John Byron ( 1723 – 1786 ) sem kom að Atafu árið 1765 en hann varð ekki var við neitt fólk þar . Evrópumenn komu fyrst til Nukunonu árið 1791 þegar skipið Pandora kom þar við í leit sinni að uppreisnarmönnunum á Bounty . Það voru hins vegar bandarískir hvalfangarar sem fyrstir komu auga á Fakaofo árið 1835 . Rétt eins og landkönnuða var siður þegar þeir „ fundu “ lönd gáfu þeir eyjunum heiti . Atafu gekk upphaflega undir heitinu Eyja hertogans af Jórvík , Nukunonu var Eyja hertogans af Clarence og Fakaofo kallaðist Bowditch eyja eftir bandarískum siglingafræðingi að nafni Nathaniel Bowditch ( 1773 - 1838 ) . Sameiginlega voru þær svo kallaðar Sambandseyjar ( Union Islands ) . Árið 1946 var heitið Tokelaueyjur tekið upp og 1976 var það stytt í Tokelau en Tokelau er pólýnesískt orð og merkir norðanvindur . Atafu . Byggðin er á tanganum lengst til vinstri . Á 19. öldinni komust eyjarnar smám saman í meiri tengsl við umheiminn , meðal annars með viðkomu trúboða , hvalveiðimanna , ævintýramanna og landkönnuða . Árið 1863 rændu þrælasalar frá Perú rúmlega 250 karlmönnum frá eyjunum og hnepptu í þrældóm í Perú . Fæstir þeirra áttu afturkvæmt . Undir lok 19. aldar voru eyjarnar gerðar að bresku verndarsvæði en á þriðja áratug 20. aldar færðust þær undir yfirráð Nýja Sjálands og hafa verið hluti þess allar götur síðan . Árin 2006 og 2007 kusu eyjaskeggjar um það hvort þeir vildi sjálfstæði frá Nýja Sjálandi en í hvorugt skiptið náðist samþykki tveggja þriðju hluta íbúa fyrir tillögunni , þó naumt væri . Samkvæmt talningu sem framkvæmd var í desember 2013 voru íbúar Tokelau 1383 talsins , 683 karlar og 700 konur . Flestir búa á Fakaofo eða 515 , á Atafu voru skráðir 458 og 410 á Nukunonu . Brottfluttir eyjaskeggjar eru mun fleiri , hátt í 7000 Tokelauar búa á Nýja Sjálandi og smærri samfélög þeirra er einnig að finna á Samóa , í Ástralíu og á Hawaii . Íbúar Tokelau byggja afkomu sína mikið til á sjálfsþurftarbúskap og fiskveiðum . Jarðvegur er rýr og býður ekki upp á mikla ræktun , það er helst kókoshneturæktun sem skapar einhverjar tekjur . Tokelau er mjög háð fjárframlögum frá Nýja Sjálandi og án þeirra er erfitt að sjá að efnahagur eyjanna stæði undir sér . Brottfluttir leggja líka sitt af mörkum með því að senda fjármuni heim . Árið 2006 bættist nýr tekjustofn við úr óvæntri átt - internetinu . Einn sjötti af efnahag eyjanna byggist á tekjum sem fást frá þjóðarléni þeirra , . tk , sem einstaklingar og smærri fyrirtæki geta fengið án endurgjalds . Tekjurnar koma frá auglýsingum , sérstaklega á vefsíðum með lénið sem dottið hafa úr notkun og eru þar með undirlagðar af auglýsingum . Það var Hollendingurinn Joost Zuurbier sem átti frumkvæðið að því að bjóða upp á frítt lén en fyrirtæki hans , Freedom Registry , sér um hýsingu lénsins . Áður en þessi starfsemi hófst þekktist internetið varla á Tokelau , það litla net sem fyrir var dugði einungis til að senda tölvupóst án viðhengis . Núna er hins vegar . tk þriðja vinsælasta þjóðarlén í heiminum á eftir þjóðarlénum Breta og Þjóðverja . Luana Liki hótelið á Nukunonu , eina hótelið á Tokelau . Samgöngur við Tokelau eru eingöngu af sjó því enginn flugvöllur er á eyjunum . Engar almennilegar hafnir eru heldur til staðar og verða skip að leggja við akkeri utan við hringrifin og vörur og farþegar ferjaðir í land með léttabátum . Skipasamgöngur eru frá Apia á Samóa sem er um 500 km sunnan við Fakaofo . Á eyjunum eru hvorki bílar eða akvegir . Tokelau er hluti Nýja Sjálands eins og áður hefur komið fram og er ekki sjálfsstjórnarsvæði í raun . Engu að síður hefur þróunin undanfarna áratugi verið í þá átt að eyjaskeggjar hafa fengið yfirráðarétt og ákvörðunarvald í ýmsum málum . Kosið er í ráð sem hittist þrisvar á ári og skiptast leiðtogar á hverri eyju um að vera þar í forsæti , ár í hvert skipti . Fundir ráðsins flytjast á milli eyjanna þannig að það er enginn eiginlegur höfuðstaður á Tokelau þar sem stjórnsýslan situr . Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .